CELEX: C2006/108/01
Language: el
Date: 2006-05-06 00:00:00
Title: Υπόθεση C-66/06: Προσφυγή της  6ης Φεβρουαρίου 2006  — Επιτροπή των Ευρωπαϊκών Κοινοτήτων κατά Ιρλανδίας

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/1
            
         Προσφυγή της 6ης Φεβρουαρίου 2006 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-66/06)
   (2006/C 108/01)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων [εκπρόσωποι: F. Simonetti και X. Lewis, F. Louis, δικηγόρος και C. O'Daly, Solicitor]
   
      Καθής: Ιρλανδία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιρλανδία, μη λαμβάνοντας, σύμφωνα με τα άρθρα 2, παράγραφος 1, και 4, παράγραφοι 2, 3 και 4, της οδηγίας ΕΠΕ, όλα τα αναγκαία μέτρα ώστε να εξασφαλίσει ότι, προτού δοθεί σχετική άδεια, τα σχέδια που ενδέχεται να έχουν σημαντικές επιπτώσεις για το περιβάλλον και τα οποία υπάγονται στις κατηγορίες του παρατήματος ΙΙ, σημείο 1, στοιχεία α', β', γ' και στ' θα υποβάλλονται σε έγκριση και σε εκτίμηση των επιπτώσεών τους σύμφωνα με τα άρθρα 5 έως 10 της οδηγίας ΕΠΕ, παρέβη τις υποχρεώσεις που υπέχει από την εν λόγω οδηγία, και
            
         
               —
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα
   Χρήση ενιαίων και απόλυτων κατωφλίων σχετικά με την έκταση των σχεδίων
   Η Επιτροπή εκτιμά ότι η νομοθεσία της Ιρλανδίας περί μεταφοράς της οδηγίας στην εσωτερική έννομη τάξη είναι ελλιπής, καθότι δεν προβλέπει, σε σχέση με τις κατηγορίες των σχεδίων που υπάγονται στο παράρτημα ΙΙ, σημείο 1, στοιχεία α', β', γ' και στ' της οδηγίας περί Εκτιμήσεως των Περιβαλλοντολογικών Επιπτώσεων (οδηγίας ΕΠΕ), τα πραγματικά αναγκαία μέτρα για την επίτευξη των αποτελεσμάτων που επιδιώκουν τα άρθρα 2, παράγραφος 1, και 4, παράγραφοι 2 και 3, της οδηγίας ΕΠΕ.
   Το άρθρο 4, παράγραφος 2, παρέχει στα κράτη μέλη τη δυνατότητα να καθορίζουν, είτε με αξιολόγηση κατά περίπτωση είτε με βάση «κατώφλια ή κριτήρια οριζόμενα από το κράτος μέλος», για ποια από τα σχέδια που απαριθμούνται στο παράρτημα ΙΙ είναι αναγκαία η εκπόνηση ΕΠΕ για. Ανεξαρτήτως των μέσων που επιλέγει προς τούτο το κράτος μέλος, τα μέσα αυτά πρέπει να πληρούν τις προϋποθέσεις του άρθρου 4, παράγραφος 3, δηλαδή να λαμβάνουν υπόψη τα κριτήρια επιλογής του παραρτήματος ΙΙΙ. Τα εν λόγω κριτήρια επιλογής περιλαμβάνουν, μεταξύ άλλων, την έκταση του σχεδίου, τον συνδυασμό του με άλλα σχέδια, τον χώρο εκτελέσεώς του, την ευαισθησία του περιβάλλοντος στην εν λόγω γεωγραφική περιοχή και τις συνέπειες του σχεδίου για τα τοπία ιστορικού, πολιτιστικού ή αρχαιολογικού ενδιαφέροντος.
   Η Ιρλανδία, στην εθνική νομοθεσία περί μεταφοράς σχετικά με τα σχέδια που υπάγονται στο παράρτημα ΙΙ, σημείο 1, στοιχεία α', β' και γ', στηρίχθηκε, ωστόσο, σε ενιαία και απόλυτα κατώφλια ως προς την έκταση των σχεδίων και απέκλεισε τη δυνατότητα αξιολογήσεως των λοιπών χαρακτηριστικών τους.
   Εντατική ιχθυοκαλλιέργεια
   Όσον αφορά την πειραματική ιχθυοκαλλιέργεια, η νομοθεσία περί μεταφοράς φαίνεται ότι προβλέπει τη δυνατότητα εκπονήσεως ΕΠΕ «εφόσον ο Υπουργός θεωρεί ότι η προτεινόμενη ιχθυοκαλλιέργεια ενδέχεται να έχει σημαντικές επιπτώσεις για το περιβάλλον». Η νομοθεσία αυτή, εντούτοις, δεν περιέχει ουδεμία αναφορά στα κριτήρια επιλογής του παραρτήματος ΙΙΙ της οδηγίας ΕΠΕ. Επομένως, ο Υπουργός δεν υπέχει ρητή υποχρέωση να λάβει υπόψη του την τοποθεσία που προτείνεται γι' αυτή την πειραματική ιχθυοκαλλιέργεια ή οποιοδήποτε άλλο κριτήριο επιλογής, προκειμένου να καθορίσει αν είναι αναγκαία η εκπόνηση ΕΠΕ.
   Η Επιτροπή επισημαίνει ότι η Ιρλανδία αναγνωρίζει την ανάγκη ρητής αναφοράς στα κριτήρια επιλογής του παραρτήματος ΙΙΙ όσον αφορά τα σχέδια ιχθυοκαλλιεργειών. Εντούτοις, από τα στοιχεία που έχει στη διάθεσή της η Επιτροπή, δεν προκύπτει να έχει θεσπιστεί ή κοινοποιηθεί στην Επιτροπή σχετική τροποποιητική νομοθεσία.